Derduisende staatsamptenare ly aan geestesafwykingsArgieffoto: http://www.empowermagazine.com/ Lede van die parlement is Woensdag deur die departement van openbare dienste en administrasie (DPSA) oor die jongste statistieke en uitkoms van ŉ evalueringsverslag ingelig. Die komitee oor openbare dienste en administrasie het veral die kwessie bespreek van die stigma verbonde aan hierdie toestande wat deur die DPSA as “gestremdhede” beskou word. Die DPSA het gesê die omvattende verslag het getoon dat die departement ŉ werksmag van 50% vroue en 2% gestremdes het. Volgens statistieke van die mediese skema vir staatswerkers (Gems) wat Woensdag bekendgestel is, ly 32 069 staatsamptenare aan chroniese depressie. Altesaam 5 837 werknemers is met bipolêre versteuring gediagnoseer en 727 werknemers ly aan skisofrenie. Die komitee is ingelig dat die persone wat met geestesafwykings gediagnoseer is, huiwerig is om dit te verklaar omdat dit as ŉ “gestremdheid” geklassifiseer word. Peace Mabe, voorsitter van die komitee, het gesê die getal werknemers wat met geestesafwykings gediagnoseer is, is kommerwekkend. “Ek moet eerlik wees, dit is ŉ groot getal om in ag te neem, veral as ons mense in die openbare diens het wat chroniese medikasie vir geestesiektes gebruik. Dit is beslis ŉ kommerwekkende getal. Dit is nog erger dat hulle nie [die afwykings] onthul nie.” Sy het gesê die komitee sal die departement moet ontbied om die parlement in te lig watter personeel-ondersteuningsprogramme veronderstel is om in elke departement in plek te wees. Mashwahle Diphofa, die direkteur-generaal, het gesê Gems is op die been gebring om te verseker dat regeringsamptenare nie buite ŉ mediese skema val en derhalwe nie korrek gediagnoseer word nie. Hy het gesê die kwessie van depressie en die statistieke dui op die “probleem van onthulling”. “Die getalle weerspieël nie noodwendig die volle prentjie nie,” het Diphofa gesê.